24.2.2022
RO
Jurnalul Oficial al Uniunii Europene
L 45/1469 COMISIE PROIECTE-PILOT
CAPITOLUL PP 07 — INVESTIȚII ÎN CAPITALUL UMAN, COEZIUNE SOCIALĂ ȘI VALORI (continuare) PP 07 22
(continuare)
PP 07 22 01
(continuare) Comentarii
Patrimoniul cultural al Europei, în toată diversitatea sa, comportă valori multiple enorme pentru cetățenii europeni și comunitățile lor, precum și pentru mediul de viață, atât urban, cât și rural.
Ca atare, el este un atu esențial pentru viitorul Europei.
Patrimoniul cultural pune în legătură trecutul, prezentul și viitorul nostru, conectând oamenii, inclusiv tinerii, dincolo de frontiere, culturi și generații, și consolidând sentimentul de mândrie și de apartenență (atât la nivel local, cât și la nivel european).
De asemenea, promovează coeziunea și incluziunea socială și contribuie la dezvoltarea durabilă, în special pentru că joacă un rol esențial în acțiunile climatice, precum și în transformarea ecologică și digitală a modului nostru de viață.
Succesul Anului European al Patrimoniului Cultural în 2018, cu mobilizarea fără precedent a actorilor din domeniul patrimoniului – atât publici, cât și privați – de la toate nivelurile și de pe întregul continent, inclusiv din statele membre candidate, a demonstrat clar potențialul patrimoniului cultural de a sensibiliza cetățenii cu privire la proiectul european și de a-i încuraja să se implice în acesta, pe baza istoriei și a valorilor comune, în special în rândul generațiilor mai tinere.
Obiectivul proiectului-pilot este de a susține în mod adecvat și eficace moștenirea Anului European al Patrimoniului Cultural 2018, sprijinind înființarea unei „Platforme a patrimoniului european”, ca platformă autonomă de promovare și cunoștințe, care să reunească toate părțile interesate din domeniul patrimoniului.
Platforma va funcționa sub auspiciile grupului de experți al Comisiei privind patrimoniul cultural, pentru a garanta o acțiune coerentă și concertată cu Comisia (DG EAC), în beneficiul unui dialog și al unei acțiuni continue și consolidate a tuturor instituțiilor și părților interesate din Uniune.
Aceasta va urmări, de asemenea, să crească implicarea cetățenilor (în special a tinerei generații) față de patrimoniul cultural al Europei.
Acest lucru va putea fi realizat prin integrarea tinerilor în toate activitățile platformei.
Peisajul actual al părților interesate din domeniul patrimoniului este extrem de bogat și variat, dar încă fragmentat și, prin urmare, necesită o coordonare mai strânsă.
Astfel, beneficiile unei platforme permanente și dinamice ar fi importante pentru toate părțile interesate, deoarece platforma ar urma să promoveze, în mod continuu, flexibil și eficient din punctul de vedere al costurilor, sinergii între diferite proiecte (dintre care multe finanțate prin programele Uniunii), diverse programe politice (ale Uniunii) care au impact direct sau indirect asupra patrimoniului cultural și diverse inițiative și bune practici legate de patrimoniu, dezvoltate de părți interesate din domeniul patrimoniului de la toate nivelurile de guvernanță (local, regional, național, european și internațional).
O astfel de „platformă a patrimoniului european” va servi intereselor și va reflecta preocupările întregului „ecosistem al patrimoniului cultural”, care acoperă patrimoniul cultural material, imaterial și digital, dar și va crea sinergii cu toate celelalte domenii de politică relevante, cum ar fi mediul, acțiunile climatice, dezvoltarea urbană și rurală, cercetarea, inovarea, educația și relațiile externe.
Principalul obiectiv al unei astfel de platforme va fi de a pune în comun vocile, forțele și resursele – atât publice, cât și private – în beneficiul unei abordări globale și integrate a politicilor privind patrimoniul cultural de la toate nivelurile, în special la nivelul Uniunii, și de a se asigura că toate politicile și prioritățile relevante de la nivelul Uniunii și de la nivel național includ în mod corespunzător o dimensiune a patrimoniului cultural.
În acest sens, platforma respectă următoarele prioritățile transversale: — incluziune, diversitate și egalitate, în special vizând tinerii prin campanii de comunicare, prin proiecte de implicare și responsabilizare, precum și prin oportunități de formare; — transformarea ecologică și combaterea schimbărilor climatice, în special prin mobilizarea părților interesate din domeniul patrimoniului cultural să abordeze tema cea mai presantă a schimbărilor climatice și a patrimoniului cultural, atât ca amenințare la adresa acestuia, cât și ca oportunitate de a elabora măsuri de adaptare și de atenuare.